Athwele Nzima Amantombazana Kukhetho lwe Norton
UMnu. Stephen Sibanda, womkhankaso we Occupy Africa Unity Square, usole kakhulu ukutshaywa kwabesifazane ngenza yezombusazwe.
HARARE — Uzulu uyakusola kakhulu ukuthunjwa kwabesifazane okusanda kwenzakala kulungiselelwa ukhetho lwama by-elections aweNorton kanye lokuqansa kwezehlakalo zodlakela lokwethuselwa kwabantu ngabalandeli be Zanu PF. Lokhu kuvezwe nguMnu. Themba Mliswa oncintisa kukhetho lolu oluzakwenziwa ngeviki ezayo. Ababili abathunjiweyo babhaxabulwa kakubi nguNatasha Bakalia, oleminyaka elitshumi lasitshiyagalombili-18, engumtaka Ronika Nyikadzino, umqondisi womkhankaso wokuba abantu bavotele uMliswa. UNkosikazi Violet Maskini wepulazini le Garvilian eNorton ngomunye wabahlukumeziweyo lomyeni wakhe befela ukuba basekela uMliswa. Sebaphuma kubandla leZanu PF. UMnu. Stephen Sibanda, womkhankaso we Occupy Africa Unity Square, usole kakhulu ukutshaywa kwabesifazane ngenza yezombusazwe ngoba besekela abamabandla aphikisayo. Lanxa ababili laba bemangele emapholiseni ukuthi bahlukumeziwe, akula ababotshiwe. USibanda uthe akumangalisi ukwenza kwamapholisa. UMliswa uthethe lelithuba ukwazisa ukuba abenhlanganiso ayikhokhelayo eye Youth Advocacy for Reform and Democracy -YARD, isingenile kumanyano we National Electoral Reform Agenda ( NERA ). Lokhu kwamukelwe ngabanengi okugoqela uSibanda. Loludlakela lubikwa belukhokhelwa ngozancintisa emmele iZanu PF, uRonnie Chindedza, ebambisana loSheila Mabasa, owaziwa ngelokuthi “Yondo”, Priscilla Jambaya, Samantha Zhakata labanye abasakhulayo beZanu PF. Kuthi uNever Mavangira weZanu PF laye ubikwa ephazamise umdlalo wenguqu obuqoqwe nguMliswa labalandeli bakhe, wagamula izigodo zamagedhi. Isikhulumeli samapholisa esigabeni seMashonaland West, uInspector Clemence Mabweazara, utshele intathelizindaba ukuba akukho angakutsho phezu kwalolodlakela ngoba amapholisa eNorton engakamazisi ngalo.